晁补之
北京水后往棣州试进士
晡时北京城，行李上客槎。
二更无人声，骑马黄河沙。
误缘柳滩中，寻炬知田家。
道有转徙人，襁负依丘麻。
鸡鸣不安枕，彷佛墟里斜。
秋瓜抱子母，荞麦亦已华。
赖兹野物登，尔辈生有涯。
夜宿冠氏驿，旅衾魂梦嘉。
明发萦长版，晚开堂邑衙。
秋阳此方炽，流汗沾巾纱。
处阴甘吾愿，聊逸岂在多。
有风东北来，惨惨飞雨加。
顷时异晦明，稍瞩天表霞。
仆夫为我言，涂梗绝行车。
且还解吾褚，中林侣群鸦。
诗书维永夕，蚤作从复赊。
岂不有王事，奈此仆夫何。